Lukas Zetterberg

Lukas Zetterberg (s. 27. maaliskuuta 1997 Västerås, Ruotsi) on ruotsalainen jääkiekkoilija, joka pelaa SM-liigajoukkue Pelicansissa. Hän on pelipaikaltaan oikea laitahyökkääjä. Zetterberg laukoo oikealta.
Ura.
Seuraura.
Zetterberg on Västeråsin kasvatti. Hän oli kaudella 2014–2015 tehoilla 14+22=36 seuran J20-joukkueen toiseksi paras pistemies Christopher Mastomäen jälkeen. Zetterberg debytoi samalla kaudella myös Västeråsin miesten joukkueessa Ruotsin toiseksi korkeimmalla sarjatasolla HockeyAllsvenskanissa, jossa hän pelasi kolme runkosarjaottelua ilman tehopisteitä. Maaliskuussa 2015 Zetterberg teki seuran kanssa kaksivuotisen ammattilaissopimuksen. Kauden 2015–2016 hän pelasi suurimmaksi osaksi Västeråsin J20-joukkueessa, jonka toiseksi paras maalintekijä ja kolmanneksi paras pistemies Zetterberg oli tehtyään 25 ottelussa tehot 14+13=27. Hän pelasi Allsvenskanissa 22 runkosarjaottelua ilman tehopisteitä. Tammikuussa 2016 Västerås lainasi Zetterbergin loppukaudeksi Skellefteån J20-joukkueeseen, jossa hän voitti J20 SuperElitin hopeaa.
Kaudella 2016–2017 Zetterberg pelasi Västeråsin J20-joukkueessa 49 runkosarjaottelua tehopistein 10+12=22 ja kymmenen karsintasarjan ottelua tehopistein 3+1=4. Joukkueen kausi päättyi kuitenkin putoamiseen HockeyEttaniin. Zetterberg siirtyi kaudeksi 2017–2018 jatkamaan Allsvenskan-pelejään Timrån joukkueeseen. Hän pelasi siellä 25 ottelua tehopistein 3+1=4, kunnes joulukuussa 2017 Zetterbergin sopimus seuran kanssa kuitenkin purettiin. Hänen uutisoitiin jo samana päivänä siirtyvän loppukauden kattavalla sopimuksella toiseen Allsvenskan-seuraan, Tingsrydiin. Myös Zetterbergin loppukausi osoittautui vaikeaksi ja rikkonaiseksi loukkaantumisen vuoksi. Hän pelasi Tingsrydissä 20 runkosarjaottelua tehopistein 1+3=4. 
Kaudeksi 2018–2019 Zetterberg palasi kaksivuotisella takaisin Allsvenskaniin nousseen kasvattajaseuransa Västeråsin riveihin. Häntä oli houkuttelemassa joukkueeseen myös Zetterbergiä vuosia junioreissa valmentanut päävalmentaja Thomas Paananen. Zetterberg teki läpimurtonsa Allsvenskanissa ja teki runkosarjassa 52 ottelussa tehot 24+19=43. Hän sijoittui koko Allsvenskanin maalipörssissä kolmanneksi edellään vain Södertäljen Nicolai Meyer ja Sebastian Dyk sekä jakoi pistepörssin neljännen sijan joukkuetoverinsa Mikael Frycklundin kanssa. Zetterberg voitti myös sarjan ylivoimamaalipörssin 11 osumallaan. Pudotuspeleissä hän teki neljässä ottelussa tehot 3+3=6, joilla Zetterberg oli Västeråsin paras pistemies ja jakoi sisäisen maalipörssin voiton Anthon Erikssonin kanssa.
Zetterberg ei aloittanut Västeråsissä enää toista sopimuskauttaan, sillä hän siirtyi kaudeksi 2019–2020 kaksivuotisella sopimuksella SHL-joukkue Brynäsiin. Zetterberg teki SHL-debyyttinsä runkosarjan avauskierroksella 15. syyskuuta 2019 vieraissa Frölundaa vastaan. Hänet merkittiin Brynäsin nelosketjun vasempaan laitaan Linus Ölundin ja Emil Forslundin viereen. Zetterberg pelasi siellä alkukaudella 12 ottelua tehden kaksi syöttöpistettä. Hänen alkukautensa ei kuitenkaan sujunut sekä seuran että hänen itsensä odotuksien mukaisesti, joten Brynäs päätti lainata Zetterbergin loppukaudeksi muualle kehittymään. Häntä kohtaan osoitettiin hänen omien sanojensa mukaan kiinnostusta muista seuroista ja myös Suomesta. Zetterberg lainattiin marraskuussa 2019 lopulta hänen kasvattajaseuraansa Västeråsiin. Kauden jälkeen, huhtikuussa 2020 Zetterbergin sopimus Brynäsin kanssa purettiin. Seura urheilujohtaja Michael Sundlövin mukaan hänen täytyisi pelata kahdessa kärkiketjussa ja saada ylivoimavastuuta, jotta Zetterbergistä saisi parhaan irti, eikä Brynäs pystynyt tarjoamaan roolia.
Kaudeksi 2020–2021 Zetterberg teki vuoden mittaisen sopimuksen Västeråsin kanssa. Hän oli tehoilla 16+15=31 joukkueen toiseksi paras maalintekijä ja kolmanneksi paras pistemies. Huhtikuussa 2021 Zetterberg teki Västeråsin kanssa kaksivuotisen jatkosopimuksen. Kaudella 2021–2022 hän teki Allsvenskanin yhden kauden piste-ennätyksensä tehoilla 21+25=46, joilla Zetterberg oli joukkueen paras maalintekijä ja toiseksi paras pistemies Mikael Frycklundin jälkeen. Hän jakoi koko sarjan maalipörssin kuudennen sijan neljän muun pelaajan kanssa sekä pistepörssin yhdeksännen sijan AIK:n Max Lindholmin ja HV71:n Tyler Veselin kanssa. Kaudella 2022–2023 Zetterberg voitti Västeråsin sisäisen piste- ja maalipörssin tehoilla 19+14=33.
Zetterberg siirtyi kaudeksi 2023–2024 vuoden mittaisella sopimuksella Tšekin Extraligan HC Karlovy Varyyn. Runkosarjan avauskierroksella 15. syyskuuta 2023 vieraissa HC Vítkovicea vastaan hän avasi maalitilinsä pääsarjatasolla kahdella ylivoimamaalilla ja sai myös kakkossyöttöpisteen Jan Hladonikin tekemään ylivoimamaaliin. Zetterbergin toinen maali jäi Karlovy Varyn 2–6-voittoon päättyneen ottelun voittomaaliksi. Hän pelasi siellä 25 runkosarjaottelua tehopistein 3+6=9, kunnes Zetterbergin kausi päättyi jo joulukuussa 2023 leikkaushoitoa vaatineen vamman vuoksi.
Kaudeksi 2024–2025 Zetterberg palasi kotimaahansa ja siirtyi kaksivuotisella sopimuksella Allsvenskan-joukkue AIK:hon. Hän eteni joukkueen kanssa aina finaaleihin saakka, mutta mestaruuden vei lopulta kuitenkin paikallisvastustaja Djurgården otteluvoitoin 4–1. Zetterbergin sopimus sisälsi option ulkomaille siirtymisestä, jonka hänen uutisoitiin käyttävän toukokuussa 2025 ja jättävän AIK:n. Samana päivänä Zetterbergin uutisoitiin siirtyvän kaudeksi 2025–2026 vuoden mittaisella sopimuksella SM-liigajoukkue Pelicansiin.
Maajoukkueura.
Zetterberg pelasi alle 18-vuotiaiden MM-kilpailuissa vuonna 2015. Yhteensä hän on pelannut 11 nuorten ja 14 poikien maaottelua.
Pelityyli.
Pelicansin urheilutoimenjohtaja Janne Laukkasen mukaan Zetterberg "snaipperi", tuloksentekijä, maaliahne ja ratkaisukeskeinen pelaaja. Laukkasen mukaan hän tuo joukkueeseen kaivattua maalintekovahvuutta ja haluaa samalla kehittää itseään uudessa ympäristössä.
Muuta.
Zetterbergin isä Patrik pelasi omalla urallaan hyökkääjänä pudotuspelit mukaan lukien yhteensä 374 Elitserien-ottelua ja hän kuului Färejstadin vuoden 1998 Ruotsin-mestaruuden voittaneeseen joukkueeseen. Patrik loi pääsarjauraa myös Saksassa ja Itävallassa. Hän on toiminut myöhemmin Västeråsissa General Managerina ja juniorivalmentajana. Patrikin isä ja Lukasin isoisä Kent Zetterberg pelasi omalla urallaan hyökkääjänä yhden Ruotsin pääsarjakauden (1971–1972) Surahammarsissa.